als_Latn dik_Latn sag_Latn
Presidenti i Barcelonës: “Do të bëj të pamundurën që të mos largohet. Stadium i ri, apo rikonstruksion? Rëndësi ka që të bëhet diçka”
Luan apo nuk luan, Leo Mesi mbetet gjithmonë një protagonist. Këtë herë argjentinasi është pjesë e zërave të merkatos për një largim të mundshëm të tij nga Barcelona. Dy ditë më parë ishte zëvendëspresidenti ekonomik i Barçës, Havier Faus, i cili deklaronte: “Nuk shoh arsye për t’ia rinovuar kontratën Mesit çdo 6 muaj”. Këtë herë ka qenë numri “1” i klubit katalanas, Sandro Rosell, i cili ka premtuar qëndrimin e yllit argjentinas në “Camp Nou”: “Do të jetë shumë e vështirë që Mesi të largohet sa të jem unë president. Do të bëj të mundurën dhe të pamundurën që ai të qëndrojë këtu te Barcelona”.
Për momentin situata nuk duket aq e qetë, edhe pse vetë Mesi nuk e ka fshehur asnjëherë dëshirën e tij për ta mbyllur karrierën tek skuadra katalanase. Për mediat spanjolle, çështja e rinovimit lidhet shumë me rrogën e argjentinasit, i cili ka dashur një rritje rroge, por klubi ende nuk ka vendosur që t’ia plotësojë këtë dëshirë. Presidenti Rosell është i bindur se nuk do të ndodhë asnjë “tragjedi” dhe se Mesi do të vazhdojë aventurën e tij në Katalonjë. Për momentin “Pleshti” ndodhet në Argjentinë, ku po vazhdon fazën e rikuperimit. Mund të rikthehen në mes të muajit janar 2014, edhe pse ende nuk është vendosur një ditë ekzakte për rikthimin e tij në fushën e lojës.
Stadiumi – Rosell ka folur edhe për stadiumin e ri të Barcelonës. Flitet se “Camp Nou” nuk do të jetë më, dhe ka dy opsione: rikonstruksion i tij, ose ndërtim i një stadiumi të ri. E para kushton 300 milionë euro, ndërsa e dyta 600 milionë euro. “Për mua nuk ka rëndësi që të bëhet rikonstruksion, apo rindërtim i stadiumit. E rëndësishme është që të bëhet diçka dhe aksionerët do ta vendosin shumë mirë këtë gjë”, përfundoi presidenti i Barcelonës.
als_Latn als_Latn als_Latn als_Latn